Motorfietsryer sterf toe hy teen vragmotor botsFoto: Verskaf deur ER24. ’n 36-jarige man is Dinsdagoggend dood toe hy met sy motorfiets teen ’n vragmotor gebots het. Russel Meiring, woordvoerder van ER24, het gesê die voorval het omstreeks 07:00 op die R500 buite Fochville plaasgevind. “Toe paramedici by die toneel opdaag, het hulle die wrak van die motorfiets in die middel van die pad aangetref. Die liggaam van die bestuurder het twee meter weg van die wrak gelê,” het Meiring gesê. Die man het veelvuldige beserings opgedoen en geen tekens van lewe getoon nie. Hy is op die toneel dood verklaar. Die bestuurder van die vragmotor is nie beseer nie. Die polisie ondersoek die voorval.